title: Komission täytäntöönpanoasetus (EU) 2018/1661, annettu 7 päivänä marraskuuta 2018, tietyistä Euroopan yhteisön ja Irakin talous- ja rahoitussuhteita koskevista erityisrajoituksista annetun neuvoston asetuksen (EY) N:o 1210/2003 muuttamisesta

text:
                  8.11.2018

                  FI

                  Euroopan unionin virallinen lehti

                  L 278/16

         KOMISSION TÄYTÄNTÖÖNPANOASETUS (EU) 2018/1661,
         annettu 7 päivänä marraskuuta 2018,
         tietyistä Euroopan yhteisön ja Irakin talous- ja rahoitussuhteita koskevista erityisrajoituksista annetun neuvoston asetuksen (EY) N:o 1210/2003 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tietyistä Euroopan yhteisön ja Irakin talous- ja rahoitussuhteita koskevista erityisrajoituksista ja asetuksen (EY) N:o 2465/96 kumoamisesta 7 päivänä heinäkuuta 2003 annetun neuvoston asetuksen (EY) N:o 1210/2003 (1) ja erityisesti sen 11 artiklan b alakohdan,
         sekä katsoo seuraavaa:

                     (1)

                     Asetuksen (EY) N:o 1210/2003 liitteessä III luetellaan Irakin entisen hallituksen julkisyhteisöt, yhtiöt ja virastot sekä luonnolliset henkilöt, oikeushenkilöt, elimet ja yhteisöt, joille kuuluvat, Irakin ulkopuolella 22 päivänä toukokuuta 2003 olleet varat ja muut taloudelliset resurssit jäädytetään kyseisen asetuksen nojalla.

                     (2)

                     Yhdistyneiden kansakuntien turvallisuusneuvoston pakotekomitea päätti 2 päivänä marraskuuta 2018 poistaa yhden kohdan niiden henkilöiden tai yhteisöjen luettelosta, joiden varat ja muut taloudelliset resurssit olisi jäädytettävä.

                     (3)

                     Sen vuoksi asetuksen (EY) N:o 1210/2003 liitettä III olisi muutettava,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 1210/2003 liite III tämän asetuksen liitteen mukaisesti.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 7 päivänä marraskuuta 2018.

                  Komission puolesta,

                  puheenjohtajan nimissä

                  Ulkopolitiikan välineiden hallinnon päällikkö

            (1)  EUVL L 169, 8.7.2003, s. 6.

            LIITE
            Poistetaan asetuksen (EY) N:o 1210/2003 liitteestä III seuraava kohta:

                           ”76.

                           MAYSAN SUGAR STATE ENTERPRISE. Osoitteet: a) P.O. Box 9, Amara, Maysan, Irak; b) P.O. Box 3028, Maysan, Irak.”


title: Komission täytäntöönpanoasetus (EU) 2018/1785, annettu 15 päivänä marraskuuta 2018, tiettyjen tavaroiden luokittelusta yhdistettyyn nimikkeistöön

text:
                  20.11.2018

                  FI

                  Euroopan unionin virallinen lehti

                  L 293/5

         KOMISSION TÄYTÄNTÖÖNPANOASETUS (EU) 2018/1785,
         annettu 15 päivänä marraskuuta 2018,
         tiettyjen tavaroiden luokittelusta yhdistettyyn nimikkeistöön
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:

                     (1)

                     Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

                     (2)

                     Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

                     (3)

                     Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.

                     (4)

                     On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.

                     (5)

                     Tässä asetuksessa säädetyt toimenpiteet ovat tullikoodeksikomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.

            2 artikla
            Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 15 päivänä marraskuuta 2018.

                  Komission puolesta,

                  puheenjohtajan nimissä

               Stephen QUEST

                  Pääjohtaja

                  Verotuksen ja tulliliiton pääosasto

            (1)  EUVL L 269, 10.10.2013, s. 1.

            (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

            LIITE

                        Tavaran kuvaus

                        Luokittelu
                        (CN-koodi)

                        Perusteet

                        (1)

                        (2)

                        (3)

                        Eripituiset eristetyt kaapelit (ns. pinoamiskaapelit), joissa on liitin molemmissa päissä.
                        Kukin kaapeli koostuu 32 eristetystä yksittäisestä, enintään 1 000  V:n jännitettä varten tarkoitetusta sähköjohtimesta, jotka on niputettu 16:ksi vaipalla päällystetyksi parikaapeliksi, jotka eivät ole kierrettyjä. Nämä parit on päällystetty metallifoliolla ja metallilangoilla.
                        Kaapelit liittävät toisiinsa kytkimiä, jotka muodostavat kytkentäasemia (nk. pinoja), joita käytetään tietoliikenneverkoissa (lähiverkoissa (LAN)). Ne mahdollistavat datansiirron kaksisuuntaisesti kytkimien välillä Ethernet-teknologiaa käyttäen.
                        Kaapeleilla ei ole lisätoimintoja (esim. sähkönsyöttö).
                        Katso kuva (*1).

                        8544 42 10

                        Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 8544 , 8544 42  ja 8544 42 10  nimiketekstien mukaisesti.
                        Datasiirto Ethernetin kaltaista tietoliikenneteknologiaa käyttävien laitteiden välillä katsotaan tietoliikenteeksi sovellettaessa CN-koodia 8544 42 10  (ks. komission täytäntöönpanoasetus (EU) N:o 1112/2012 (1)). Kyseiset kaapelit on suunniteltu käytettäväksi lähiverkoiksi (LAN) konfiguroiduissa tietoliikenneverkoissa. Sen vuoksi niitä on pidettävä sähköjohtimina, joissa on liittimiä ja joita käytetään tietoliikenneverkoissa (ks. myös yhdistetyn nimikkeistön selittävät huomautukset alanimikkeeseen 8544 42 10 ).
                        Tavarat on sen vuoksi luokiteltava CN-koodiin 8544 42 10  muuksi enintään 1 000  V:n jännitettä varten tarkoitetuksi sähköjohtimeksi, jossa on liittimiä ja jollaisia käytetään tietoliikenteessä.

               (*1)  Kuva on ainoastaan ohjeellinen.

               (1)  Komission täytäntöönpanoasetus (EU) N:o 1112/2012, annettu 23 päivänä marraskuuta 2012, tiettyjen tavaroiden luokittelusta yhdistettyyn nimikkeistöön (EUVL L 329, 29.11.2012, s. 9).


title: Komission täytäntöönpanoasetus (EU) 2018/1786, annettu 19 päivänä marraskuuta 2018, erään suojatun alkuperänimityksen tai suojatun maantieteellisen merkinnän eritelmän muutoksen hyväksymisestä (”Chianti Classico” (SAN))

text:
                  20.11.2018

                  FI

                  Euroopan unionin virallinen lehti

                  L 293/8

         KOMISSION TÄYTÄNTÖÖNPANOASETUS (EU) 2018/1786,
         annettu 19 päivänä marraskuuta 2018,
         erään suojatun alkuperänimityksen tai suojatun maantieteellisen merkinnän eritelmän muutoksen hyväksymisestä (”Chianti Classico” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 99 artiklan,
         sekä katsoo seuraavaa:

                     (1)

                     Komissio on tutkinut suojatun alkuperänimityksen ”Chianti Classico” eritelmän muutoksen hyväksymistä koskevan pyynnön, jonka Italia on esittänyt asetuksen (EU) N:o 1308/2013 105 artiklan mukaisesti.

                     (2)

                     Komissio on julkaissut eritelmän muutoksen hyväksymispyynnön asetuksen (EU) N:o 1308/2013 (2) 97 artiklan 3 kohdan mukaisesti Euroopan unionin virallisessa lehdessä.

                     (3)

                     Komissiolle ei ole toimitettu vastaväitteitä asetuksen (EU) N:o 1308/2013 98 artiklan mukaisesti.

                     (4)

                     Eritelmän muutos olisi hyväksyttävä asetuksen (EU) N:o 1308/2013 99 artiklan mukaisesti.

                     (5)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Chianti Classico” (SAN) koskevan eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 19 päivänä marraskuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 347, 20.12.2013, s. 671.

            (2)  EUVL C 100, 16.3.2018, s. 7.


title: Komission täytäntöönpanoasetus (EU) 2018/1889, annettu 4 päivänä joulukuuta 2018, Euroopan parlamentin ja neuvoston asetuksissa (EU) N:o 575/2013 ja (EU) N:o 648/2012 vahvistettujen keskusvastapuoliin liittyvistä vastuista aiheutuvia omien varojen vaatimuksia koskevien siirtymäkausien pidentämisestä (ETA:n kannalta merkityksellinen teksti.)

text:
                  5.12.2018

                  FI

                  Euroopan unionin virallinen lehti

                  L 309/1

         KOMISSION TÄYTÄNTÖÖNPANOASETUS (EU) 2018/1889,
         annettu 4 päivänä joulukuuta 2018,
         Euroopan parlamentin ja neuvoston asetuksissa (EU) N:o 575/2013 ja (EU) N:o 648/2012 vahvistettujen keskusvastapuoliin liittyvistä vastuista aiheutuvia omien varojen vaatimuksia koskevien siirtymäkausien pidentämisestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 497 artiklan 3 kohdan,
         sekä katsoo seuraavaa:

                     (1)

                     Jotta vältettäisiin kansainvälisten rahoitusmarkkinoiden häiriöt ja estettäisiin se, että laitoksia rangaistaan asettamalla niille suuremmat omien varojen vaatimukset olemassa olevia kolmansien maiden keskusvastapuolia koskevien tunnustamismenettelyjen aikana, asetuksen (EU) N:o 575/2013 497 artiklan 2 kohdassa vahvistetaan siirtymäkausi, jonka aikana unioniin sijoittautuneet laitokset voivat pitää ehdot täyttävinä keskusvastapuolina kolmansien maiden keskusvastapuolia, joita kyseiset laitokset käyttävät transaktioiden määritykseen.

                     (2)

                     Asetuksella (EU) N:o 575/2013 muutetaan Euroopan parlamentin ja neuvoston asetusta (EU) N:o 648/2012 (2) tiettyjen parametrien osalta, joita käytetään laskettaessa laitosten omien varojen vaatimuksia, jotka koskevat kolmansien maiden keskusvastapuoliin liittyviä vastuita. Sen vuoksi asetuksen (EU) N:o 648/2012 89 artiklan 5 a kohdassa vaaditaan, että tietyt kolmansien maiden keskusvastapuolet ilmoittavat määritysosapuoliltaan saamiensa alkumarginaalien kokonaismäärän tietyn ajanjakson ajan. Kyseinen siirtymäkausi vastaa asetuksen (EU) N:o 575/2013 497 artiklan 2 kohdassa säädettyä siirtymäkautta.

                     (3)

                     Molempien siirtymäkausien oli määrä päättyä 15 päivänä kesäkuuta 2014.

                     (4)

                     Asetuksen (EU) N:o 575/2013 497 artiklan 3 kohdassa komissio valtuutetaan antamaan täytäntöönpanosäädös, jotta omien varojen vaatimuksia koskevaa siirtymäkautta voidaan pidentää kuudella kuukaudella poikkeustapauksissa. Tätä pidennystä olisi sovellettava myös asetuksen (EU) N:o 648/2012 89 artiklan 5 a kohdassa säädettyihin määräaikoihin. Näitä siirtymäkausia on viimeksi pidennetty 15 päivään joulukuuta 2018 komission täytäntöönpanoasetuksella (EU) 2018/815 (3).

                     (5)

                     Tähän mennessä asetuksen (EU) N:o 648/2012 25 artiklan mukaisesti tunnustamista jo hakeneista kolmansiin maihin sijoittautuneista keskusvastapuolista Euroopan arvopaperimarkkinaviranomainen on tunnustanut 32. Loput kolmansien maiden keskusvastapuolet odottavat vielä tunnustamista, eikä niiden tunnustamismenettelyä saada päätökseen 15 päivään joulukuuta 2018 mennessä. Jos siirtymäkautta ei pidennetä, unioniin sijoittautuneet laitokset (tai niiden unionin ulkopuolelle sijoittautuneet tytäryritykset), joilla on kyseisiin loppuihin kolmansien maiden keskusvastapuoliin liittyviä vastuita, joutuvat lisäämään merkittävästi omia varojaan näiden vastuiden osalta, mikä saattaisi johtaa siihen, että asianomaiset laitokset luopuvat suoran osallistujan asemastaan kyseisissä keskusvastapuolissa tai että määrityspalvelujen tarjoaminen asianomaisten laitosten asiakkaille lakkaa ainakin tilapäisesti, ja aiheuttaa siten vakavia häiriöitä markkinoilla, joilla nämä keskusvastapuolet toimivat.

                     (6)

                     Unionin ulkopuolisille rahoitusmarkkinoille aiheutuvien häiriöiden välttämistarve, joka johti asetuksen (EU) N:o 575/2013 497 artiklan 2 kohdassa säädetyn siirtymäkauden aikaisempiin pidentämisiin, olisi tästä syystä edelleen olemassa täytäntöönpanoasetuksessa (EU) 2018/815 vahvistetun pidennetyn siirtymäkauden päättymisen jälkeen. Siirtymäkauden uusi pidentäminen antaisi unioniin sijoittautuneille laitoksille (tai niiden unionin ulkopuolelle sijoittautuneille tytäryrityksille) mahdollisuuden välttää se, että niiden omien varojen vaatimukset kasvavat merkittävästi siitä syystä, ettei ole saatu päätökseen sellaisten keskusvastapuolien tunnustamismenettelyä, jotka tarjoaisivat unioniin sijoittautuneiden laitosten (tai niiden unionin ulkopuolelle sijoittautuneiden tytäryritysten) tarvitsemia tietyntyyppisiä määrityspalveluja toimivalla ja helppokäyttöisellä tavalla. Sen vuoksi siirtymäkausia olisi tarkoituksenmukaista pidentää vielä kuudella kuukaudella.

                     (7)

                     Tämän asetuksen olisi tultava voimaan ennen 16 päivää joulukuuta 2018 sen varmistamiseksi, että nykyisiä siirtymäkausia pidennetään ennen niiden voimassaolon päättymistä. Myöhäisempi voimaantulo voisi aiheuttaa häiriöitä keskusvastapuolissa ja markkinoilla, joilla ne toimivat, sekä laitoksissa, joilla on kyseisiin keskusvastapuoliin liittyviä vastuita.

                     (8)

                     Tässä asetuksessa säädetyt toimenpiteet ovat Euroopan pankkikomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Asetuksen (EU) N:o 575/2013 497 artiklan 2 kohdassa sekä asetuksen (EU) N:o 648/2012 89 artiklan 5 a kohdan toisessa alakohdassa tarkoitettuja 15 kuukauden ajanjaksoja, joita on viimeksi pidennetty täytäntöönpanoasetuksella (EU) 2018/815, pidennetään vielä kuudella kuukaudella 15 päivään kesäkuuta 2019.

            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä joulukuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 176, 27.6.2013, s. 1.

            (2)  Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).

            (3)  Komission täytäntöönpanoasetus (EU) 2018/815, annettu 1 päivänä kesäkuuta 2018, Euroopan parlamentin ja neuvoston asetuksissa (EU) N:o 575/2013 ja (EU) N:o 648/2012 vahvistettujen keskusvastapuoliin liittyvistä vastuista aiheutuvia omien varojen vaatimuksia koskevien siirtymäkausien pidentämisestä (EUVL L 137, 4.6.2018, s. 3).


title: Komission täytäntöönpanoasetus (EU) 2018/1924, annettu 7 päivänä joulukuuta 2018, suojatun maantieteellisen merkinnän ”Mostviertler Birnmost” (SMM) rekisteröinnin peruuttamisesta

text:
                  10.12.2018

                  FI

                  Euroopan unionin virallinen lehti

                  L 313/4

         KOMISSION TÄYTÄNTÖÖNPANOASETUS (EU) 2018/1924,
         annettu 7 päivänä joulukuuta 2018,
         suojatun maantieteellisen merkinnän ”Mostviertler Birnmost” (SMM) rekisteröinnin peruuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 54 artiklan 1 kohdan,
         sekä katsoo seuraavaa:

                     (1)

                     Komission delegoidun asetuksen (EU) N:o 664/2014 (2) 7 artiklan 1 kohdassa säädetään, että asetuksen (EU) N:o 1151/2012 49–52 artiklassa säädettyä menettelyä sovelletaan soveltuvin osin kyseisen asetuksen 54 artiklan 1 kohdassa tarkoitettuun rekisteröinnin peruuttamiseen.

                     (2)

                     Hakemus suojatun maantieteellisen merkinnän ”Mostviertler Birnmost” (SMM) rekisteröinnin peruuttamiseksi julkaistiin Euroopan unionin virallisessa lehdessä (3) asetuksen (EU) N:o 1151/2012 50 artiklan 2 kohdan ja komission delegoidun asetuksen (EU) N:o 664/2014 7 artiklan 1 kohdan mukaisesti.

                     (3)

                     Koska komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, nimitys ”Mostviertler Birnmost” (SMM) olisi poistettava suojattujen alkuperänimitysten ja suojattujen maantieteellisten merkintöjen rekisteristä.

                     (4)

                     Asetuksen (EU) N:o 1151/2012 54 artiklan 1 kohdan viimeisen alakohdan mukaan tällaiset peruutukset hyväksytään kyseisen asetuksen 57 artiklan 2 kohdassa tarkoitettua tarkastelumenettelyä noudattaen.

                     (5)

                     Tässä asetuksessa säädetyt toimenpiteet ovat maataloustuotteiden laatukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Peruutetaan nimityksen ”Mostviertler Birnmost” (SMM) rekisteröinti.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 7 päivänä joulukuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 343, 14.12.2012, s. 1.

            (2)  Komission delegoitu asetus (EU) N:o 664/2014, annettu 18 päivänä joulukuuta 2013, Euroopan parlamentin ja neuvoston asetuksen (EU) N:o 1151/2012 täydentämisestä suojattuja alkuperänimityksiä, suojattuja maantieteellisiä merkintöjä ja aitoja perinteisiä tuotteita koskevien unionin tunnusten vahvistamisen sekä eräiden hankintaa koskevien sääntöjen, eräiden menettelysääntöjen ja eräiden täydentävien siirtymäsääntöjen osalta (EUVL L 179, 19.6.2014, s. 17).

            (3)  EUVL C 62, 17.2.2018, s. 15.


title: Komission täytäntöönpanoasetus (EU) 2018/2017, annettu 18 päivänä joulukuuta 2018, luvan antamisesta Sorghum bicolor (L.) Moench -kasvista saatavan siirapin saattamiseksi markkinoille kolmannesta maasta tulevana perinteisenä elintarvikkeena Euroopan parlamentin ja neuvoston asetuksen (EU) 2015/2283 mukaisesti ja komission täytäntöönpanoasetuksen (EU) 2017/2470 muuttamisesta (ETA:n kannalta merkityksellinen teksti.)

text:
                  19.12.2018

                  FI

                  Euroopan unionin virallinen lehti

                  L 323/4

         KOMISSION TÄYTÄNTÖÖNPANOASETUS (EU) 2018/2017,
         annettu 18 päivänä joulukuuta 2018,
         luvan antamisesta Sorghum bicolor (L.) Moench -kasvista saatavan siirapin saattamiseksi markkinoille kolmannesta maasta tulevana perinteisenä elintarvikkeena Euroopan parlamentin ja neuvoston asetuksen (EU) 2015/2283 mukaisesti ja komission täytäntöönpanoasetuksen (EU) 2017/2470 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon uuselintarvikkeista, Euroopan parlamentin ja neuvoston asetuksen (EU) N:o 1169/2011 muuttamisesta sekä Euroopan parlamentin ja neuvoston asetuksen (EY) N:o 258/97 ja komission asetuksen (EY) N:o 1852/2001 kumoamisesta 25 päivänä marraskuuta 2015 annetun Euroopan parlamentin ja neuvoston asetuksen (EU) 2015/2283 (1) ja erityisesti sen 15 artiklan 4 kohdan,
         sekä katsoo seuraavaa:

                     (1)

                     Asetuksessa (EU) 2015/2283 säädetään, että vain sellaisia uuselintarvikkeita, jotka on hyväksytty ja sisällytetty unionin luetteloon, voidaan saattaa unionin markkinoille. Kolmannesta maasta tuleva perinteinen elintarvike on asetuksen (EU) 2015/2283 3 artiklassa määritelty uuselintarvike.

                     (2)

                     Asetuksen (EU) 2015/2283 8 artiklan nojalla annettiin komission täytäntöönpanoasetus (EU) 2017/2470 (2), jossa vahvistetaan unionin luettelo hyväksytyistä uuselintarvikkeista.

                     (3)

                     Asetuksen (EU) 2015/2283 15 artiklan 4 kohdan mukaisesti komissio päättää kolmannesta maasta tulevan perinteisen elintarvikkeen hyväksymisestä ja unionin markkinoille saattamisesta. Yritys Sorghum Zrt., jäljempänä ’ilmoituksen tekijä’, toimitti 5 päivänä huhtikuuta 2018 komissiolle ilmoituksen aikeestaan saattaa unionin markkinoille Sorghum bicolor (L.) Moench -kasvista saatavaa siirappia asetuksen (EU) 2015/2283 14 artiklassa tarkoitettuna kolmannesta maasta tulevana perinteisenä elintarvikkeena. Ilmoituksen tekijän mukaan koko väestö voi nauttia Sorghum bicolor (L.) Moench -kasvista saatavaa siirappia sellaisenaan tai elintarvikkeiden ainesosana.

                     (4)

                     Ilmoituksen tekijän esittämä asiakirja-aineisto osoittaa, että Sorghum bicolor (L.) Moench -kasvista saatavaa siirappia on perinteisesti käytetty elintarvikkeina turvallisesti Yhdysvalloissa.

                     (5)

                     Asetuksen (EU) 2015/2283 15 artiklan 1 kohdan mukaisesti komissio toimitti 30 päivänä huhtikuuta 2018 asianmukaisen ilmoituksen jäsenvaltioille ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’.

                     (6)

                     Jäsenvaltiot tai elintarviketurvallisuusviranomainen eivät toimittaneet komissiolle asetuksen (EU) 2015/2283 15 artiklan 2 kohdassa säädetyn neljän kuukauden määräajan kuluessa asianmukaisesti perusteltuja turvallisuutta koskevia vastalauseita Sorghum bicolor (L.) Moench -kasvista saatavan siirapin saattamisesta unionin markkinoille.

                     (7)

                     Sen vuoksi komission olisi hyväksyttävä Sorghum bicolor (L.) Moench -kasvista saatavan siirapin saattaminen unionin markkinoille ja päivitettävä unionin uuselintarvikeluettelo.

                     (8)

                     Sen vuoksi täytäntöönpanoasetusta (EU) 2017/2470 olisi muutettava,

               ON HYVÄKSYNYT TÄMÄN ASETUKSEN:

            1 artikla

               1.   Sisällytetään tämän asetuksen liitteessä määritelty Sorghum bicolor (L.) Moench -kasvista saatava siirappi täytäntöönpanoasetuksella (EU) 2017/2470 perustettuun unionin hyväksyttyjen uuselintarvikkeiden luetteloon.

               2.   Edellä 1 kohdassa tarkoitetussa unionin luettelossa olevaan kohtaan on lisättävä tämän asetuksen liitteessä säädetyt käyttöedellytykset ja merkintävaatimukset.

            2 artikla
            Muutetaan täytäntöönpanoasetuksen (EU) 2017/2470 liite tämän asetuksen liitteen mukaisesti.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä joulukuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 327, 11.12.2015, s. 1.

            (2)  Komission täytäntöönpanoasetus (EU) 2017/2470, annettu 20 päivänä joulukuuta 2017, unionin uuselintarvikeluettelon laatimisesta uuselintarvikkeista annetun Euroopan parlamentin ja neuvoston asetuksen (EU) 2015/2283 mukaisesti (EUVL L 351, 30.12.2017, s. 72).

            LIITE
            Muutetaan täytäntöönpanoasetuksen (EU) 2017/2470 liite seuraavasti:

                        1)

                        Lisätään taulukkoon 1 (Hyväksytyt uuselintarvikkeet) aakkosjärjestyksessä seuraava kohta:

                                    Hyväksytty uuselintarvike

                                    Uuselintarvikkeen käyttöedellytykset

                                    Merkintöjä koskevat lisävaatimukset

                                    Muut vaatimukset

                                    ”Sorghum bicolor (L.) Moench -kasvista saatava siirappi
                                    (kolmannesta maasta tuleva perinteinen elintarvike)

                                    Ei määritelty

                                    Uuselintarvikkeen nimitys sitä sisältävien elintarvikkeiden pakkausmerkinnöissä on ”Kirjodurran (Sorghum bicolor) siirappi”.”

                        2)

                        Lisätään taulukkoon 2 (Eritelmät) aakkosjärjestyksessä seuraava kohta:

                                    Hyväksytty uuselintarvike

                                    Eritelmät

                                    ”Sorghum bicolor (L.) Moench -kasvista saatava siirappi
                                    (kolmannesta maasta tuleva perinteinen elintarvike)

                                       Kuvaus / Määritelmä:

                                    Perinteinen elintarvike on Sorghum bicolor (L.) Moench -kasvista (suku: Sorghum, heimo: Poaceae (alt. Gramineae)) saatava siirappi.
                                    Siirappia saadaan S. bicolor -kasvin varresta käyttämällä erilaisia tuotantoprosesseja, kuten murskaamista, uuttamista ja haihduttamista, mukaan luettuna lämpökäsittely siten, että tuloksena on vähintään 74 Brix-asteen siirappi.

                                          Sorghum bicolor (L.) Moench -kasvista saatavan siirapin koostumus

                                    Vesi: 22,7 g / 100 g
                                    Tuhka: 2,4
                                    Sokerit, yhteensä: > 74,0 g/100 g”


title: Komission täytäntöönpanoasetus (EU) 2018/2043, annettu 18 päivänä joulukuuta 2018, täytäntöönpanoasetuksen (EU) 2017/1153 muuttamisesta WLTP-testivaatimusten selkeyttämiseksi ja tyyppihyväksyntätietojen seurannan järjestämiseksi (ETA:n kannalta merkityksellinen teksti.)

text:
                  21.12.2018

                  FI

                  Euroopan unionin virallinen lehti

                  L 327/58

         KOMISSION TÄYTÄNTÖÖNPANOASETUS (EU) 2018/2043,
         annettu 18 päivänä joulukuuta 2018,
         täytäntöönpanoasetuksen (EU) 2017/1153 muuttamisesta WLTP-testivaatimusten selkeyttämiseksi ja tyyppihyväksyntätietojen seurannan järjestämiseksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009 (1) ja erityisesti sen 13 artiklan 7 kohdan ensimmäisen alakohdan,
         sekä katsoo seuraavaa:

                     (1)

                     Jotta voitaisiin ottaa huomioon uuden eurooppalaisen ajosyklin, jäljempänä ’NEDC’, ja uuden yhdenmukaistetun kevyiden hyötyajoneuvojen kansainvälisen testimenetelmän, jäljempänä ’WLTP’, mukaisesti mitattujen hiilidioksidipäästöjen ero, otettiin komission täytäntöönpanoasetuksella (EU) 2017/1153 (2) käyttöön menetelmä, jolla muodostetaan korrelaatio näin mitattujen hiilidioksidipäästöjen välille henkilöautojen osalta.

                     (2)

                     Korrelaatiomenetelmällä on määrä saada tulokset, joilla varmistetaan, että asetuksessa (EY) N:o 443/2009 vahvistetut vähennysvaatimukset ovat vanhassa ja uudessa testausmenettelyssä tiukkuudeltaan vertailukelpoisia. Hyväksyntäviranomaisten ja tutkimuslaitosten olisi sen vuoksi yhdessä valmistajien kanssa pyrittävä varmistamaan, että tämän asetuksen soveltamiseksi suoritettavat WLTP- ja NEDC-testit tehdään noudattaen sellaisia testivaatimuksia, jotka ovat vertailukelpoisia ja johdonmukaisia suhteessa tämän asetuksen tavoitteeseen.

                     (3)

                     Sen vuoksi on tarpeen selkeyttää tiettyjä näkökohtia WLTP-testivaatimuksissa, joita olisi sovellettava korrelaatioihin, jotka tehdään vuonna 2020 ensirekisteröityjen ajoneuvojen hiilidioksidipäästötietojen seurantaan tarvittavien WLTP- ja NEDC-pohjaisten tietojen saamiseksi. Näitä selvennyksiä olisi sovellettava rajoittamatta komission asetuksessa (EU) 2017/1151 (3) säädettyjen menettelyn ja vaatimusten soveltamista ja vaikuttamatta sillä perusteella myönnettyjen tyyppihyväksyntien voimassaoloon.

                     (4)

                     Lisäksi on tarpeen määrittää valmistajien päästötyyppihyväksyntää varten ilmoittamien ja asetuksen (EU) 2017/1151 mukaisesti mitattujen hiilidioksidipäästöarvojen välinen ero vuonna 2020. Siksi olisi vaadittava, että valmistajat laskevat ja ilmoittavat komissiolle kaikkien kalenterivuonna 2020 rekisteröityjen uusien henkilöautojen WLTP-pohjaiset hiilidioksidipäästöarvot, joiden määrittämisessä käytetään interpolointimenetelmän syöttötietoina ajoneuvoista H ja L mitattuja arvoja.

                     (5)

                     On kuitenkin pieni määrä interpolointiperheitä, joiden osalta on vuonna 2020 käytettävissä vain ajoneuvosta H mitatut arvot. Näiden perheiden määrää olisi seurattava tarkasti, ja komission olisi harkittava niiden jättämistä vuoden 2020 vertailutietojen laskennan ulkopuolelle, jos tällaisten perheiden määrä kasvaa huomattavasti vuoden 2018 tilanteeseen verrattuna.

                     (6)

                     Päästötestauksen avoimuutta olisi parannettava, ja sen vuoksi komission saataville olisi asetettava WLTP-testien tiedot ja korrelaatiotulokset. Niiden avulla komissio pystyy nopeasti kartoittamaan mahdolliset menettelyjen täytäntöönpanoon liittyvät epäjohdonmukaisuudet ja puuttumaan niihin. Sen vuoksi olisi kustakin tehdystä WLTP-testistä täytettävä syöttötietomatriisi ja toimitettava se komissiolle kokonaisuudessaan osana korrelaatiovälineen tietojen vaihtoa. Luottamuksellisuuden varmistamiseksi tämä syöttötietotiedosto olisi salattava sen lähettämistä varten.

                     (7)

                     Tässä asetuksessa säädetyt toimenpiteet ovat ilmastonmuutoskomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetus (EU) 2017/1153 seuraavasti:

                        1)

                        Lisätään 7 a artikla seuraavasti:

                           ”7 a artikla
                           WLTP-pohjaisten mittaustulosten ilmoittaminen

                              1.   Valmistajien on laskettava kunkin uuden vuonna 2020 rekisteröidyn henkilöauton yhdistetyt hiilidioksidipäästöarvot asetuksen (EU) 2017/1151 liitteen XXI alaliitteessä 7 olevan 3.2.3.2.4 kohdan toisessa alakohdassa esitetyn kaavan mukaisesti siten, että kaavan tekijät MCO2-H ja MCO2-L korvataan asianomaisen interpolointiperheen osalta arvoilla MCO2,c,5, jotka saadaan asetuksen (EU) 2017/1151 liitteen I lisäyksessä 4 esitetyn mallin mukaisen EY-tyyppihyväksyntätodistuksen kohdista 2.5.1.1.3 (ajoneuvo H) ja 2.5.1.2.3 (ajoneuvo L).
                              Jos yksittäisen ajoneuvon yhdistetyt hiilidioksidipäästöt määritetään pelkästään ajoneuvon H perusteella, valmistajien on toimitettava EY-tyyppihyväksyntätodistuksen kohdasta 2.5.1.1.3 (ajoneuvo H) otettu arvo MCO2,c,5.
                              Valmistajien on toimitettava kyseiset hiilidioksidipäästöarvot ja laskennassa käytetyt arvot MCO2,c,5 komissiolle viimeistään kolmen kuukauden kuluttua siitä, kun ne ovat vastaanottaneet komission ilmoituksen vuoden 2020 alustavista tiedoista, lataamalla tiedot Euroopan ympäristökeskuksen BDR-rekisterissä olevalle valmistajan tilille.

                              2.   Jos 1 kohdassa tarkoitettuja tietoja ei toimiteta asetetussa määräajassa, komissio käyttää EY-tyyppihyväksyntätodistuksen kohtaan 2.5.1.2.3 kirjattua arvoa yhdistettyjen hiilidioksidipäästöjen arvona 1 kohdan soveltamiseksi kaikkiin sen interpolointiperheen ensirekisteröityihin ajoneuvoihin, jolle tyyppihyväksyntätodistus on myönnetty, ja tapauksen mukaan kohtaan 2.5.1.1.3 kirjattua arvoa niiden perheiden osalta, joista on käytettävissä vain ajoneuvolle H tehdyt mittaukset.

                              3.   Komissio seuraa niiden interpolointiperheiden valmistajakohtaisen määrän kehittymistä, joiden hiilidioksidipäästöt määritetään pelkästään ajoneuvon H perusteella, ja siinä tapauksessa, että tällaisten perheiden määrä on kasvanut verrattuna vuoden 2018 tilanteeseen, arvioi tämän kasvun vaikutusta 1 kohdassa tarkoitettuun laskelmaan ja jättää tarvittaessa nämä perheet laskelman ulkopuolelle.”

                        2)

                        Muutetaan liite I seuraavasti:

                                    a)

                                    Lisätään 2.2 a ja 2.2 b kohta seuraavasti:
                                    ”2.2 a.   WLTP-testausvaatimukset
                                    Jotta WLTP-testiä voidaan pitää pätevänä 2.2 kohdan mukaisesti ja voidaan määrittää 2.4 kohdan mukaiset syöttötiedot, sovelletaan asetuksen (EU) 2017/1151 liitteessä XXI vahvistettuja testausvaatimuksia seuraavin täsmennyksin:

                                                a)

                                                WLTP-testeissä saadut hiilidioksidipäästöjen massaa koskevat tulokset on korjattava asetuksen (EU) 2017/1151 liitteen XXI alaliitteen 6 lisäyksen 2 mukaisesti kaikkien tällaisten testien osalta sen estämättä, mitä mainitun lisäyksen 3.4.4 kohdan a alakohdassa säädetään.

                                                b)

                                                Jos testiajoneuvoon on asennettu teknologiaa, joka vaikuttaa sen hiilidioksidipäästöihin, kuten esimerkiksi 2.4 kohdassa esitetyn syöttötietomatriisin kohdissa 42–50 tarkoitettua teknologiaa, ja jonka on tarkoitus olla käytössä testin aikana, teknologiaa on käytettävä ajoneuvon testauksen aikana riippumatta käytetystä testausmenettelystä (NEDC tai WLTP), sanotun kuitenkaan rajoittamatta asetuksen (EU) 2017/1151 vaatimusten soveltamista.

                                                c)

                                                Jos testiajoneuvo on varustettu automaattivaihteistolla, on sovelletusta testausmenettelystä riippumatta käytettävä samaa kuljettajan valittavissa olevaa toimintatilaa. Kun WLTP-testeissä käytetään asetuksen (EU) 2017/1151 liitteen XXI alaliitteen 8 lisäyksessä 6 olevan 1.2 kohdan c alakohdan mukaista parasta ja huonointa ajotilaa, on korrelaatiovälineen syöttötietoina ja mahdollisessa fysikaalisessa NEDC-testissä käytettävä huonointa ajotilaa.

                                                d)

                                                Jos testiajoneuvo on varustettu käsivalintaisella vaihteistolla, on tekijä nmin_drive_set määriteltävä asetuksen (EU) 2017/1151 liitteen XXI alaliitteessä 2 olevan 2 kohdan k alakohdan 3 alakohdassa esitetyllä kaavalla.
                                                Valmistaja voi hyväksyntäviranomaisen tai tapauksen mukaan tutkimuslaitoksen suostumuksella laskea vaihteenvaihtokohdat eri tavalla, kunhan se on ajoneuvon ajettavuuden kannalta perusteltua ja asetuksen (EU) 2017/1151 liitteen XXI alaliitteessä 2 olevan 3.4 kohdan mukaisesti sovelletun toisen turvamarginaalin arvo on enintään 20 prosenttia.
                                                Edellä a–d alakohdassa tarkoitettuja vaatimuksia sovelletaan tämän asetuksen mukaisesti määritettävään korrelaatioon, eivätkä ne vaikuta asetuksen (EU) 2017/1151 säännösten soveltamiseen tai mainitun asetuksen mukaisesti myönnettyihin tyyppihyväksyntiin.

                                          2.2 b.   WLTP-testivaatimusten sovellettavuus
                                    Edellä 2.2 a kohdan a–d alakohdassa tarkoitettuja täsmennyksiä sovelletaan seuraavasti:

                                                a)

                                                Niitä sovelletaan uusien ajoneuvotyyppien osalta tämän asetuksen voimaantulosta.

                                                b)

                                                Olemassa olevien ajoneuvotyyppien osalta valmistajien on niiden ajoneuvotyyppien tapauksessa, joiden piiriin kuuluu vuonna 2020 markkinoille saatettuja ajoneuvoja, toimitettava hyväksyntäviranomaiselle näyttöä, jonka perusteella hyväksyntäviranomainen vahvistaa, ovatko 2.2 a kohdan a–d alakohdassa tarkoitetut testivaatimukset täyttyneet WLTP-pohjaisissa hyväksyntätesteissä.
                                                Vahvistuksessa on ilmoitettava interpolointiperheen tunnus ja annettava vahvistus kunkin a–d alakohdassa tarkoitetun testausvaatimuksen osalta. Hyväksyntäviranomaisen on annettava vahvistus valmistajalle ja varmistettava, että se tallennetaan ja voidaan asettaa pyynnöstä komission saataville viipymättä.
                                                Ellei hyväksyntäviranomainen voi vahvistaa, että yhtä tai useampaa edellä tarkoitetuista testivaatimuksista on noudatettu, valmistajan on varmistettava, että hyväksyntäviranomaisen tai tapauksen mukaan tutkimuslaitoksen valvonnassa tehdään asetuksen (EU) 2017/1151 liitteen XXI alaliitteen 6 mukainen testisarja, jossa asianomaiseen interpolointiperheeseen sovelletaan 2.2 a kohdan a–d alakohdassa vahvistettuja testivaatimuksia, mukaan luettuna uusi tämän asetuksen mukaisesti tehty korrelointi.
                                                Jos vain 2.2 a kohdan a alakohdassa tarkoitettu testivaatimus ei täyty, valmistaja voi korjata kyseisen syöttötietomatriisiin kirjatun arvon ilman uutta WLTP-testiä.
                                                Hyväksyntäviranomaisen tai tapauksen mukaan tutkimuslaitoksen on kirjattava uuden testauksen tai korjauksen ja liitteessä I olevan 5 kohdan mukaisen korrelaation tulokset, ja uusiin testeihin perustuva täydellinen korrelaatiotiedosto on toimitettava komissiolle 3.1.1.2 kohdan mukaisesti viimeistään 30 päivänä huhtikuuta 2021.”

                                    b)

                                    Muutetaan 2.4 kohta seuraavasti:

                                                i)

                                                Lisätään ensimmäiseen kappaleeseen virke seuraavasti:
                                                ”Syöttötietomatriisi on täytettävä kustakin tehdystä WLTP-testistä.”

                                                ii)

                                                Muutetaan taulukko 1 seuraavasti:

                                                            —

                                                            Korvataan kohdan 56 sarakkeen ”Huomautukset” teksti seuraavasti:

                                                               ”Taulukointi: OBD-järjestelmän ja alustadynamometrin antamat tiedot, OBD-järjestelmä 1 Hz ja alustadynamometri 10 Hz, resoluutio 0,1 km/h”

                                                            —

                                                            Korvataan kohdan 57 sarakkeen ”Huomautukset” teksti seuraavasti:

                                                               ”Taulukointi: 1 Hz. Toimitetaan teoreettinen laskettu vaihteenvaihto ajoneuvoille H ja L (tapauksen mukaan).”

                                                            —

                                                            Korvataan kohdan 61 sarakkeen ”Huomautukset” teksti seuraavasti:

                                                               ”Taulukointi: 1 Hz (laitteen näytteenottotaajuus 20 Hz), resoluutio 0,1 A, alustadynamometrin kanssa synkronoitu ulkoinen mittalaite)”

                                                            —

                                                            Korvataan kohta 67 seuraavasti:

                                                                           ”67

                                                                           Ki-regeneraatiokerroin, kertova/summaava, ajoneuvot H ja L

                                                                           —

                                                                           Asetuksen (EU) 2017/1151 liitteen XXI alaliitteen 6 lisäys 1

                                                                              Jos ajoneuvossa ei ole jaksoittaisesti regeneroituvaa järjestelmää, arvo on 1.”

                                                            —

                                                            Lisätään seuraavat kohdat:

                                                                           ”69

                                                                           Polttoaineen lämpöarvo

                                                                           kWh/l

                                                                           Asetuksen (EU) 2017/1151 liitteen XXI alaliitteen 6 lisäys 2

                                                                              Asetuksen (EU) 2017/1151 taulukon A6.App2/1 mukainen arvo

                                                                           70

                                                                           Polttoaineenkulutus ajoneuvojen H ja L WLTP-testissä

                                                                           l/100 km

                                                                           Asetuksen (EU) 2017/1151 liitteen XXI alaliitteessä 7 oleva 6 kohta

                                                                              Tyyppi 1 -testin tasapainottamaton polttoaineenkulutus

                                                                           71

                                                                           REESS-järjestelmän nimellisjännite

                                                                           V

                                                                           Standardin DIN EN 60050–482 mukaisesti

                                                                              Asetuksen (EU) 2017/1151 liitteen XXI alaliitteen 6 lisäyksessä 2 määritellyn pienjänniteakun osalta

                                                                           72

                                                                           ATCT-perheen korjauskerroin

                                                                           —

                                                                           Asetuksen (EU) 2017/1151] liitteen XXI alaliite 6 a

                                                                              ATCT-perheen korjauskerroin (14 °C:n korjaus)

                                                                           73

                                                                           WLTP-testin nopeus- ja ajomatkakorjaus

                                                                           —

                                                                           Asetus (EU) 2017/1151

                                                                              Korjaus tehty?

                                                                              0 = ei | 1 = kyllä

                                                                           74

                                                                           WLTP-testin RCB-korjaus

                                                                           —

                                                                           Asetuksen (EU) 2017/1151 liitteen XXI alaliitteen 6 lisäys 2

                                                                              Korjaus tehty?

                                                                              0 = ei | 1 = kyllä

                                                                           75

                                                                           WLTP-testien lukumäärä

                                                                           1, 2 tai 3

                                                                              Ilmoitetaan, onko testitiedot otettu ensimmäisestä, toisesta vai kolmannesta WLTP-testistä

                                                                           76

                                                                           Ajoneuvon H ja/tai L WLTP-pohjainen ilmoitettu CO2-arvo

                                                                           g/km

                                                                           Valmistajan ilmoitus

                                                                              Ajoneuvojen H ja L WLTP-pohjainen ilmoitettu arvo. Arvon on sisällettävä kaikki korjaukset (tapauksen mukaan)

                                                                           77

                                                                           Ajoneuvon H ja/tai L WLTP-pohjainen mitattu ja korjattu CO2-arvo

                                                                           g/km

                                                                              Arvot MCO2,c,5 asetuksen (EU) 2017/1151 liitteen I lisäyksestä 4

                                                                              Ajoneuvojen H ja L yhdistetyt mitatut CO2-päästöt kaikkien korjausten jälkeen. Jos WLTP-testejä on tehty 2 tai 3, ilmoitetaan kaikki mitatut tulokset.

                                                                           78

                                                                           Uusittu WLTP-testi

                                                                           —

                                                                           Liitteessä I olevan 2.2 b kohdan b alakohta

                                                                              Ilmoitetaan uusintatestissä testatut liitteessä I olevan 2.2 a kohdan a–d alakohdassa tarkoitetut testivaatimukset”

                                    c)

                                    Muutetaan 3.1.1.1 kohta seuraavasti:

                                                i)

                                                Poistetaan a alakohta.

                                                ii)

                                                Korvataan c alakohdan iii alakohta seuraavasti:

                                                            ”iii)

                                                            2.4 kohdassa täsmennetyt syöttötiedot”.

                                                iii)

                                                Lisätään alakohta seuraavasti:
                                                ”Edellä c alakohdassa tarkoitettu yhteenvetotiedosto on luottamuksellisuuden varmistamiseksi salattava.”

                                    d)

                                    Korvataan 3.1.1.2 kohta seuraavasti:
                                    ”3.1.1.2.   Täydellinen korrelaatiotiedosto
                                    Kun on 3.1.1.1 kohdan mukaisesti laadittu alkuperäinen korrelaatiotulosraportti, tyyppihyväksyntäviranomaisen tai, tapauksen mukaan, nimetyn tutkimuslaitoksen on ladattava 3.1.1.1 kohdan c alakohdassa tarkoitettu tiivistelmätiedosto komission palvelimelle, joka lähettää lähettäjälle (ja kopiona asianomaisille komission yksiköille) vastauksen, joka on varustettu satunnaisesti luodulla kokonaisluvulla väliltä 0–99 ja hash-tunnisteella, joka yhdistää kyseisen luvun yksiselitteisesti komission palvelimen digitaalisesti allekirjoittamaan alkuperäiseen tulosraporttiin.
                                    Tyyppihyväksyntäviranomaisen tai, tapauksen mukaan, nimetyn tutkimuslaitoksen on sitten luotava täydellinen korrelaatiotiedosto, joka sisältää 3.1.1.1 kohdassa tarkoitetun alkuperäisen korrelaatiotulosraportin ja komission palvelimen lähettämän vastauksen. Tyyppihyväksyntäviranomaisen on säilytettävä tämä tiedosto direktiivin 2007/46/EY liitteen VIII mukaisena testausselosteena.”

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Edellä olevan 1 artiklan 2 kohdan c ja d alakohtaa sovelletaan 1 päivästä helmikuuta 2019.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä joulukuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 140, 5.6.2009, s. 1.

            (2)  Komission täytäntöönpanoasetus (EU) 2017/1153, annettu 2 päivänä kesäkuuta 2017, menetelmän vahvistamisesta sääntömääräisen testausmenettelyn muuttumisen huomioon ottamiseksi tarvittavien korrelaatioparametrien määrittämiseksi ja asetuksen (EU) N:o 1014/2010 muuttamisesta (EUVL L 175, 7.7.2017, s. 679).

            (3)  Komission asetus (EU) 2017/1151, annettu 1 päivänä kesäkuuta 2017, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täydentämisestä, Euroopan parlamentin ja neuvoston direktiivin 2007/46/EY, komission asetuksen (EY) N:o 692/2008 ja komission asetuksen (EU) N:o 1230/2012 muuttamisesta ja asetuksen (EY) N:o 692/2008 kumoamisesta (EUVL L 175, 7.7.2017, s. 1).


title: Komission täytäntöönpanoasetus (EU) 2019/103, annettu 23 päivänä tammikuuta 2019, täytäntöönpanoasetuksen (EU) 2015/1998 muuttamisesta tiettyjen ilmailun turvaamista koskevien erityistoimenpiteiden selkiyttämisen, yhdenmukaistamisen, yksinkertaistamisen ja vahvistamisen osalta (ETA:n kannalta merkityksellinen teksti.)

text:
                  24.1.2019

                  FI

                  Euroopan unionin virallinen lehti

                  L 21/13

         KOMISSION TÄYTÄNTÖÖNPANOASETUS (EU) 2019/103,
         annettu 23 päivänä tammikuuta 2019,
         täytäntöönpanoasetuksen (EU) 2015/1998 muuttamisesta tiettyjen ilmailun turvaamista koskevien erityistoimenpiteiden selkiyttämisen, yhdenmukaistamisen, yksinkertaistamisen ja vahvistamisen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisistä siviili-ilmailun turvaamista koskevista säännöistä ja asetuksen (EY) N:o 2320/2002 kumoamisesta 11 päivänä maaliskuuta 2008 annetun Euroopan parlamentin ja neuvoston asetuksen (EY) N:o 300/2008 (1) ja erityisesti sen 4 artiklan 3 kohdan,
         sekä katsoo seuraavaa:

                     (1)

                     Komission täytäntöönpanoasetuksen (EU) 2015/1998 (2) täytäntöönpanosta saatu kokemus on osoittanut, että tiettyjen yhteisten perusvaatimusten täytäntöönpanoa koskeviin yksityiskohtaisiin sääntöihin on tarpeen tehdä vähäisiä muutoksia.

                     (2)

                     Kyse on tiettyjen ilmailun turvaamista koskevien erityistoimenpiteiden selkiyttämisestä, yhdenmukaistamisesta ja yksinkertaistamisesta oikeusvarmuuden parantamiseksi, lainsäädännön tulkinnan yhdenmukaistamiseksi ja ilmailun turvaamista koskevien yhteisten perusvaatimusten täytäntöönpanon parantamiseksi entisestään.

                     (3)

                     Lisäksi lentoasemien ja lentoyhtiöiden toiminnan, teknologian ja ilmailun turvaamiseen käytettävien laitteiden kehittyminen, jolla vastataan uhka- ja riskikuvan muutoksiin, sekä kansainvälisen siviili-ilmailujärjestön (ICAO) kansainvälisten standardien ja suositeltujen menettelytapojen kehittyminen edellyttävät täytäntöönpanosääntöjen muuttamista vastaavasti.

                     (4)

                     Muutokset koskevat lentoaseman turvaamiseen liittyviä toimenpiteitä, taustan tarkastuksia koskevien sääntöjen tarkistamista turvallisuuskulttuurin ja häiriönsietokyvyn parantamiseksi sekä kengissä olevien räjähteiden ilmaisinten (Shoe Explosive Detection equipment, SED) ja räjähtävien kaasujen ilmaisinten (Explosive Vapour Detection equipment, EVD) käyttöönottoa ja käyttöä sekä niitä koskevien suorituskykystandardien määrittämistä.

                     (5)

                     Sen vuoksi täytäntöönpanoasetusta (EU) 2015/1998 olisi muutettava.

                     (6)

                     Tässä asetuksessa säädetyt toimenpiteet ovat asetuksen (EY) N:o 300/2008 19 artiklalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetuksen (EU) 2015/1998 liite tämän asetuksen liitteen mukaisesti.

            2 artikla
            Tämä asetus tulee voimaan 1 päivänä helmikuuta 2019. Tämän asetuksen liitteessä olevia 2, 20, 25, 26, 28–38, 44 ja 45 kohtaa sovelletaan kuitenkin 31 päivästä joulukuuta 2020.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä tammikuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 97, 9.4.2008, s. 72.

            (2)  Komission täytäntöönpanoasetus (EU) 2015/1998, annettu 5 päivänä marraskuuta 2015, yksityiskohtaisista toimenpiteistä ilmailun turvaamista koskevien yhteisten perusvaatimusten täytäntöönpanemiseksi (EUVL L 299, 14.11.2015, s. 1).

            LIITE
            Muutetaan täytäntöönpanoasetuksen (EU) 2015/1998 liite seuraavasti:

                        1)

                        Korvataan 1.1.3.4 kohta seuraavasti:

                                    ”1.1.3.4

                                    Niissä kriittisissä osissa, joiden koskemattomuus on voinut vaarantua, on suoritettava turvaetsintä mahdollisimman pian, jotta voidaan kohtuudella varmistaa, ettei osissa ole kiellettyjä esineitä, aina kun kriittisiin osiin on voinut päästä kuka tahansa seuraavista:

                                                a)

                                                turvatarkastamattomia henkilöitä;

                                                b)

                                                matkustajia ja miehistön jäseniä, jotka saapuvat muista kuin lisäyksessä 4-B luetelluista kolmansista maista;

                                                c)

                                                matkustajia ja miehistön jäseniä, jotka saapuvat sellaisissa jäsenvaltioissa sijaitsevilta unionin lentoasemilta, jotka ovat poikenneet komission asetuksen (EU) N:o 1254/2009 (*1) 1 artiklassa tarkoitetuista yhteisistä perusvaatimuksista, paitsi jos heitä tullaan vastaan heidän saapuessaan lentoasemalle ja heidät saatetaan kyseisten alueiden ulkopuolelle 1.2.7.3 kohdan mukaisesti.

                                          Tämän kohdan vaatimusten katsotaan täyttyvän sellaisten ilma-alusten osalta, jotka ovat ilma-aluksen turvaetsinnän kohteena, eikä tätä kohtaa sovelleta, kun 1.3.2 ja 4.1.1.7 kohdan soveltamisalaan kuuluvilla henkilöillä on ollut pääsy kriittisiin osiin.
                                    Edellä olevien b ja c alakohdan osalta tätä säännöstä sovelletaan ainoastaan niihin kriittisiin osiin, joissa voi olla turvatarkastettuja ruumaan meneviä matkatavaroita ja/tai joita käyttävät turvatarkastetut lähtevät matkustajat, jotka eivät lähde samalla ilma-aluksella kuin kyseiset matkustajat ja miehistön jäsenet.

                           (*1)  Komission asetus (EU) N:o 1254/2009, annettu 18 päivänä joulukuuta 2009, perusteista, joilla jäsenvaltiot saavat poiketa siviili-ilmailun turvaamista koskevista yhteisistä perusvaatimuksista ja ottaa käyttöön vaihtoehtoisia turvatoimenpiteitä (EUVL L 338, 19.12.2009, s. 17).”"

                        2)

                        Korvataan 1.2.3 kohta seuraavasti:
                        ”1.2.3   Unionin miehistön henkilökorttia ja lentoaseman henkilökorttia koskevat vaatimukset

                        1.2.3.1   Unionin lentoliikenteen harjoittajan palveluksessa olevan miehistön jäsenen henkilökortti ja lentoaseman henkilökortti voidaan myöntää ainoastaan henkilölle, joka tarvitsee sitä tehtäviensä toteuttamiseksi ja joka on läpäissyt 11.1.3 kohdan mukaisen laajennetun taustan tarkistuksen.
                        1.2.3.2   Miehistön henkilökortit ja lentoaseman henkilökortit voidaan myöntää enintään viideksi vuodeksi.
                        1.2.3.3   Sellaisen henkilön henkilökortti, joka ei läpäise laajennettua taustan tarkistusta, on välittömästi mitätöitävä tai peruttava ja palautettava toimivaltaiselle viranomaiselle, toiminnanharjoittajalle tai kortin myöntäneelle yksikölle.
                        1.2.3.4   Henkilökortti on pidettävä esillä ainakin haltijan ollessa turvavalvotulla alueella.
                        Henkilöiden, jotka vastaavat 1.5.1 kohdan c alakohdan täytäntöönpanosta, on tarkastettava henkilö, joka ei pidä henkilökorttiaan esillä muilla turvavalvotuilla alueilla kuin niillä, joilla on matkustajia, ja tarvittaessa ilmoitettava asiasta.
                        1.2.3.5   Henkilökortti on välittömästi palautettava seuraavissa tapauksissa:

                                    a)

                                    toimivaltaisen viranomaisen, toiminnanharjoittajan tai kortin myöntäneen yksikön pyynnöstä;

                                    b)

                                    työsuhteen päättyessä;

                                    c)

                                    työnantajan vaihtuessa;

                                    d)

                                    kun tarve päästä niille alueille, joille lupa on myönnetty, muuttuu;

                                    e)

                                    kortin voimassaolon päättyessä;

                                    f)

                                    kun kortti perutaan.

                              1.2.3.6   Kortin myöntäneelle yksikölle on ilmoitettava välittömästi, jos henkilökortti katoaa tai varastetaan tai jos sitä ei palauteta.
                        1.2.3.7   Sähköinen kortti on mitätöitävä välittömästi sen jälkeen, kun kortti on palautettu, sen voimassaolo päättyy, se on peruttu tai on ilmoitettu sen katoamisesta, varkaudesta tai palauttamatta jättämisestä.”

                        3)

                        Korvataan 1.2.6.3 kohdan b alakohta seuraavasti:

                                    ”b)

                                    liitettävä yrityksen tai yksittäisen rekisteröidyn ajoneuvon käyttäjään varmennetun ajoneuvorekisteritietokannan kautta”

                        4)

                        Korvataan 1.2.6.3 kohdan viimeinen virke seuraavasti:
                        ”Sähköisten ajoneuvolupien on oltava sähköisesti luettavissa myös lentokenttäalueella.”

                        5)

                        Korvataan 1.3.1.1 kohdan f alakohta seuraavasti:

                                    ”f)

                                    räjähdysainejäämäilmaisimet (ETD) yhdessä käsimetallinilmaisinten kanssa;”

                        6)

                        Lisätään 1.3.1.1 kohtaan g ja h alakohta seuraavasti:

                                    ”g)

                                    kenkien metallinilmaisimet (SMD);

                                    h)

                                    kengissä olevien räjähteiden ilmaisimet (SED).”

                        7)

                        Lisätään 1.3.1.1 kohdan loppuun virke seuraavasti:
                        ”Kenkien metallinilmaisimia ja kengissä olevien räjähteiden ilmaisimia saa käyttää ainoastaan täydentävänä turvatarkastusmenetelmänä.”

                        8)

                        Korvataan 1.3.1.3 kohta seuraavasti:

                                    ”1.3.1.3

                                    Räjähdekoiria, räjähdysainejäämäilmaisimia ja räjähdysainejäämäilmaisimia yhdessä kengissä olevien räjähteiden ilmaisinten kanssa saa käyttää ainoastaan täydentävänä turvatarkastusmenetelmänä muiden henkilöiden kuin matkustajien turvatarkastuksessa tai ennakoimattomana vaihtoehtona käsin suoritettavalle tarkastukselle, käsin suoritettavalle tarkastukselle yhdessä kenkien metallinilmaisinten kanssa, metallinilmaisinporteille tai turvaskannereille.”

                        9)

                        Lisätään 3.1.3 kohdan loppuun virke seuraavasti:
                        ”Edellä esitetyt tallennetut tiedot voidaan säilyttää sähköisessä muodossa.”

                        10)

                        Korvataan 4.0.3 kohta seuraavasti:

                                    ”4.0.3

                                    Jos matkustajat ja heidän käsimatkatavaransa saapuvat jostakin jäsenvaltiosta, jonka kautta ilma-alus on kulkenut saavuttuaan sinne kolmannesta maasta, jota ei ole lueteltu lisäyksessä 4-B, tai sellaisessa jäsenvaltiossa sijaitsevalta unionin lentoasemalta, joka on poikennut asetuksen (EU) N:o 1254/2009 1 artiklassa tarkoitetuista yhteisistä perusvaatimuksista, matkustajia ja heidän käsimatkatavaroitaan on pidettävä kolmannesta maasta saapuvina matkustajina ja käsimatkatavaroina, ellei ole saatu vahvistusta siitä, että nämä matkustajat ja heidän käsimatkatavaransa on turvatarkastettu tämän luvun mukaisesti.”

                        11)

                        Lisätään 4.0.6 kohta seuraavasti:

                                    ”4.0.6

                                    Jos matkustajat ja heidän käsimatkatavaransa saapuvat sellaisessa jäsenvaltiossa sijaitsevalta unionin lentoasemalta, joka on poikennut asetuksen (EU) N:o 1254/2009 1 artiklassa tarkoitetuista yhteisistä perusvaatimuksista, matkustajia ja heidän käsimatkatavaroitaan on pidettävä kolmannesta maasta saapuvina matkustajina ja käsimatkatavaroina, ellei ole saatu vahvistusta siitä, että nämä matkustajat ja heidän käsimatkatavaransa on turvatarkastettu tämän luvun mukaisesti.”

                        12)

                        Korvataan 4.1.1.2 kohdan f alakohta seuraavasti:

                                    ”f)

                                    räjähdysainejäämäilmaisimet yhdessä käsimetallinilmaisinten kanssa;”

                        13)

                        Lisätään 4.1.1.2 kohtaan g ja h alakohta seuraavasti:

                                    ”g)

                                    kenkien metallinilmaisimet (SMD);

                                    h)

                                    kengissä olevien räjähteiden ilmaisimet (SED).”

                        14)

                        Korvataan 4.1.1.9 kohta seuraavasti:

                                    ”4.1.1.9

                                    Räjähdekoiria, räjähdysainejäämäilmaisimia, kenkien metallinilmaisimia ja kengissä olevien räjähteiden ilmaisimia saa käyttää ainoastaan täydentävänä turvatarkastusmenetelmänä.”

                        15)

                        Korvataan 4.1.3.1 kohta seuraavasti:

                                    ”4.1.3.1

                                    Matkustajien kuljettamat nesteet, aerosolit ja geelit voidaan turvavalvotulle alueelle saavuttaessa vapauttaa LEDS-laitteella suoritettavasta turvatarkastuksesta, jos nesteet, aerosolit tai geelit on pakattu yksittäispakkauksiin, joiden tilavuus on enintään 100 millilitraa tai vastaava, yhdessä enintään yhden litran suuruisessa läpinäkyvässä muovipussissa, joka voidaan sulkea uudelleen; sisällön on mahduttava muovipussiin hyvin, ja pussin on oltava kokonaan suljettu.”

                        16)

                        Poistetaan 4.1.3.2 kohta.

                        17)

                        Muutetaan 5.0.3 kohta seuraavasti:

                                    ”5.0.3

                                    Jos ruumassa kuljetettavat matkatavarat saapuvat jostakin jäsenvaltiosta, jonka kautta ilma-alus on kulkenut saavuttuaan sinne kolmannesta maasta, jota ei ole lueteltu lisäyksessä 5-A, tai sellaisessa jäsenvaltiossa sijaitsevalta unionin lentoasemalta, joka on poikennut asetuksen (EU) N:o 1254/2009 1 artiklassa tarkoitetuista yhteisistä perusvaatimuksista, ruumassa kuljetettavia matkatavaroita on pidettävä kolmannesta maasta saapuvina ruumassa kuljetettavina matkatavaroina, ellei ole saatu vahvistusta siitä, että nämä ruumassa kuljetettavat matkatavarat on turvatarkastettu tämän luvun mukaisesti.”

                        18)

                        Lisätään 5.0.6 kohta seuraavasti:

                                    ”5.0.6

                                    Jos ruumassa kuljetettavat matkatavarat saapuvat sellaisessa jäsenvaltiossa sijaitsevalta unionin lentoasemalta, joka on poikennut asetuksen (EU) N:o 1254/2009 1 artiklassa tarkoitetuista yhteisistä perusvaatimuksista, ruumassa kuljetettavia matkatavaroita on pidettävä kolmannesta maasta saapuvina ruumassa kuljetettavina matkatavaroina, ellei ole saatu vahvistusta siitä, että nämä ruumassa kuljetettavat matkatavarat on turvatarkastettu tämän luvun mukaisesti.”

                        19)

                        Korvataan 5 luvussa oleva lisäys 5-A seuraavasti:

                              ”LISÄYS 5-A
                              RUUMASSA KULJETETTAVAT MATKATAVARAT

                                 KOLMANNET MAAT SEKÄ MUUT MAAT JA ALUEET, JOIHIN EI EUROOPAN UNIONIN TOIMINNASTA TEHDYN SOPIMUKSEN 355 ARTIKLAN MUKAISESTI SOVELLETA KYSEISEN SOPIMUKSEN KOLMANNEN OSAN VI OSASTOA MUTTA JOIDEN TUNNUSTETAAN SOVELTAVAN SIVIILI-ILMAILUN TURVAAMISTA KOSKEVIA YHTEISIÄ PERUSVAATIMUKSIA VASTAAVIA TURVAVAATIMUKSIA

                              Ruumassa kuljetettavien matkatavaroiden osalta seuraavien kolmansien maiden sekä muiden maiden ja alueiden, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa, tunnustetaan soveltavan siviili-ilmailun turvaamista koskevia yhteisiä perusvaatimuksia vastaavia turvavaatimuksia:

                                             Kanada

                                             Färsaaret Vagarin lentoaseman osalta

                                             Grönlanti Kangerlussuaqin lentoaseman osalta

                                             Guernsey

                                             Mansaari

                                             Jersey

                                             Montenegro

                                             Singaporen tasavalta Singaporen Changin lentoaseman osalta

                                             Israelin valtio Ben Gurionin kansainvälisen lentoaseman osalta

                                             Yhdysvallat

                                    Komissio ilmoittaa viipymättä jäsenvaltioiden asianomaisille viranomaisille, jos sillä on hallussaan tietoja, joiden perusteella voidaan olettaa, että asianomaisen kolmannen maan tai muun maan tai alueen soveltamat turvavaatimukset, joilla on huomattava vaikutus ilmailun turvaamisen yleiseen tasoon unionissa, eivät enää vastaa unionin yhteisiä perusvaatimuksia.
                              Jäsenvaltioiden asianomaisille viranomaisille on ilmoitettava viipymättä, jos komissiolla on tietoa toimista, korvaavat toimet mukaan luettuina, joilla varmistetaan kolmannen maan tai muun maan tai alueen soveltamien turvavaatimusten vastaavuuden palauttaminen.

                        20)

                        Poistetaan 6.1.3 kohta.

                        21)

                        Korvataan 6.8.3.6 kohdan d alakohta seuraavasti:

                                    ”d)

                                    lähetyksen sisältö tai tarvittaessa merkintä yhteislähetyksestä; ja”;

                        22)

                        Lisätään 6.8.3.6 kohdan loppuun virke seuraavasti:
                        ”Yhteislähetysten osalta ACC3 tai EU:n turvatoimien osalta varmennettu valvottu edustaja (RA3), joka on toteuttanut yhdistämisen, säilyttää edellä vaaditut tiedot kustakin yksittäisestä lähetyksestä vähintään siihen hetkeen saakka, jona lähetysten arvioidaan saapuvan ensimmäiselle lentoasemalle Euroopan unionissa, tai 24 tunnin ajan sen mukaan, kumpi näistä ajoista on pidempi.”

                        23)

                        Lisätään 6.8.3.8 kohta seuraavasti:

                                    ”6.8.3.8

                                    Kauttakuljetettavat (transit) tai siirrettävät (transfer) lähetykset, jotka saapuvat lisäyksessä 6-I luetellusta kolmannesta maasta ja joiden mukana seuraavat asiakirjat eivät täytä 6.8.3.6 kohdan vaatimuksia, on käsiteltävä 6.7 luvun mukaisesti ennen seuraavaa lentoa.”

                        24)

                        Lisätään 6.8.3.9 kohta seuraavasti:

                                    ”6.8.3.9

                                    Kauttakuljetettavat (transit) tai siirrettävät (transfer) lähetykset, jotka saapuvat kolmannesta maasta, jota ei ole lueteltu lisäyksessä 6-I, ja joiden mukana seuraavat asiakirjat eivät täytä 6.8.3.6 kohdan vaatimuksia, on käsiteltävä 6.2 luvun mukaisesti ennen seuraavaa lentoa. Sellaisista kolmansista maista saapuvien lähetysten mukana seuraavien asiakirjojen, jotka on lueteltu lisäyksessä 6-F, on vähintään oltava ICAOn lähetysten turvaluokitusjärjestelmän mukaiset.”

                        25)

                        Lisätään 11.0.8 ja 11.0.9 kohta seuraavasti:
                        11.0.8   Tässä luvussa ’radikalisoitumisella’ tarkoitetaan sitä, että ihmiset sosiaalistuvat ääriajatteluun ja omaksuvat mielipiteitä, näkemyksiä ja ajatuksia, jotka voivat johtaa terrorismiin.
                        11.0.9   Tässä luvussa ja rajoittamatta sovellettavaa unionin ja kansallista lainsäädäntöä jäsenvaltioiden on 11.1.3 ja 11.1.4 kohdassa kuvattua prosessia läpikäyvän henkilön luotettavuutta määrittäessään otettava huomioon ainakin seuraavat seikat:

                                    a)

                                    Euroopan parlamentin ja neuvoston direktiivin (EU) 2016/681 (*2) liitteessä II tarkoitetut rikokset;
                                    ja

                                    b)

                                    Euroopan parlamentin ja neuvoston direktiivissä (EU) 2017/541 (*3) tarkoitetut rikokset.

                              Edellä b alakohdassa lueteltuja rikoksia pidetään hylkäämiseen johtavina rikoksina.

                           (*2)  Euroopan parlamentin ja neuvoston direktiivi (EU) 2016/681, annettu 27 päivänä huhtikuuta 2016, matkustajarekisteritietojen (PNR) käytöstä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten (EUVL L 119, 4.5.2016, s. 132)."

                           (*3)  Euroopan parlamentin ja neuvoston direktiivi (EU) 2017/541, annettu 15 päivänä maaliskuuta 2017, terrorismin torjumisesta sekä neuvoston puitepäätöksen 2002/475/YOS korvaamisesta sekä neuvoston päätöksen 2005/671/YOS muuttamisesta (EUVL L 88, 31.3.2017, s. 6).”"

                        26)

                        Korvataan 11.1 kohta seuraavasti:
                        ”11.1   PALVELUKSEEN OTTAMINEN
                        11.1.1   Henkilöiden, jotka otetaan palvelukseen toteuttamaan turvatarkastuksia, kulunvalvontaa tai muita turvavalvontatoimenpiteitä tai olemaan vastuussa niiden toteuttamisesta turvavalvotulla alueella, on läpäistävä laajennettu taustan tarkistus.
                        11.1.2   Henkilöiden, jotka otetaan palvelukseen toteuttamaan turvatarkastuksia, kulunvalvontaa tai muita turvavalvontatoimenpiteitä tai olemaan vastuussa niiden toteuttamisesta muualla kuin turvavalvotulla alueella tai jotka ilman saattajaa pääsevät käsiksi lentorahtiin ja -postiin, lentoliikenteen harjoittajan postilähetyksiin ja materiaaleihin sekä lennon aikana käytettäviin tarvikkeisiin ja lentoasematarvikkeisiin, joihin on sovellettu vaadittuja turvavalvontatoimenpiteitä, on läpäistävä laajennettu tai perustason taustan tarkistus. Jollei tässä asetuksessa toisin säädetä, asianomainen viranomainen määrittää sovellettavien kansallisten sääntöjen mukaisesti, onko tehtävä laajennettu vai perustason taustan tarkistus.
                        11.1.3   Unionin lainsäädännön ja kansallisen lainsäädännön sovellettavien sääntöjen mukaisesti laajennettuun taustan tarkistukseen on kuuluttava vähintään

                                    a)

                                    henkilöllisyyden varmentaminen asiakirjatodisteiden pohjalta;

                                    b)

                                    rikosrekisterit kaikissa asuinvaltioissa vähintään viiden edeltävän vuoden ajalta;

                                    c)

                                    työpaikat, koulutus ja mahdolliset koulutus- ja työhistorian aukot vähintään viiden edeltävän vuoden ajalta;

                                    d)

                                    tiedustelutiedot ja mahdolliset muut olennaiset tiedot, jotka ovat toimivaltaisten kansallisten viranomaisten saatavilla ja joiden nämä katsovat mahdollisesti olevan olennaisia arvioitaessa henkilön soveltuvuutta tiettyyn työtehtävään, joka edellyttää laajennettua taustan tarkistusta.

                              11.1.4   Unionin lainsäädännön ja kansallisen lainsäädännön sovellettavien sääntöjen mukaisesti perustason taustan tarkistukseen on kuuluttava vähintään

                                    a)

                                    henkilöllisyyden varmentaminen asiakirjatodisteiden pohjalta;

                                    b)

                                    rikosrekisterit kaikissa asuinvaltioissa vähintään viiden edeltävän vuoden ajalta;

                                    c)

                                    työpaikat, koulutus ja mahdolliset koulutus- ja työhistorian aukot vähintään viiden edeltävän vuoden ajalta.

                              11.1.5   Perustason taustan tarkistus tai laajennetun taustan tarkistuksen alakohdat a–c on saatettava loppuun ennen kuin henkilölle annetaan turva-asioita koskevaa peruskoulutusta, jonka yhteydessä hänellä on pääsy tietoihin, jotka eivät ole julkisesti saatavilla turvallisuussyistä. Tarvittaessa on saatettava loppuun laajennetun taustan tarkistuksen d alakohta ennen kuin henkilön sallitaan toteuttaa turvatarkastuksia, kulunvalvontaa tai muita turvavalvontatoimenpiteitä tai olla vastuussa niiden toteuttamisesta.
                        11.1.6   Laajennettuja tai perustason taustan tarkistuksia ei katsota läpäistyiksi, ellei kaikista 11.1.3 ja 11.1.4 kohdassa esitetyistä seikoista ole saatu tyydyttävää tulosta tai jos nämä seikat eivät jossakin vaiheessa takaa riittävää varmuutta henkilön luotettavuudesta.
                        Jäsenvaltioiden on pyrittävä ottamaan käyttöön soveltuvat ja tehokkaat mekanismit, joilla varmistetaan tietojen jakaminen kansallisella tasolla ja muiden valtioiden kanssa taustan tarkistuksen kannalta merkityksellisten tietojen kokoamiseksi ja arvioimiseksi.
                        11.1.7   Taustan tarkistuksiin on sovellettava jompaakumpaa seuraavista:

                                    a)

                                    mekanismi 11.1.3 ja 11.1.4 kohdissa vahvistettujen seikkojen jatkuvaa arviointia varten ilmoittamalla viipymättä toimivaltaiselle viranomaiselle, toiminnanharjoittajalle tai kortin myöntäneelle yksikölle mistä tahansa tapahtumasta, joka voi vaikuttaa yksilön luotettavuuteen. Toimivaltaisten viranomaisten, toiminnanharjoittajien ja yksiköiden välistä ilmoittamista ja tietojenvaihtoa sekä näiden tietojen sisältöä koskevat säännöt on vahvistettava ja niitä on valvottava kansallisen lainsäädännön mukaisesti; tai

                                    b)

                                    tarkistusten uusiminen säännöllisin väliajoin siten, että laajennetut taustan tarkistukset uusitaan vähintään 12 kuukauden välein ja perustason taustan tarkistukset vähintään kolmen vuoden välein.

                              11.1.8   Kaikkien 11.1.1 ja 11.1.2 kohdan mukaisesti palvelukseen otettavien henkilöiden rekrytointiprosessiin on sisällyttävä vähintään kirjallinen hakemus ja haastatteluvaihe, jonka pohjalta taitoja ja valmiuksia voidaan alustavasti arvioida.
                        11.1.9   Henkilöillä, jotka otetaan palvelukseen toteuttamaan turvavalvontatoimenpiteitä, on oltava tarvittavat henkiset ja fyysiset taidot ja valmiudet, jotta he voivat hoitaa heille määrätyt tehtävät tehokkaasti, ja heille on kerrottava näiden vaatimusten luonteesta heti rekrytointiprosessin alussa.
                        Näitä taitoja ja valmiuksia on arvioitava rekrytointiprosessin aikana ja ennen mahdollisen koeajan päättymistä.
                        11.1.10   Kaikkien 11.1.1 ja 11.1.2 kohdan mukaisesti palvelukseen otettujen henkilöiden rekrytointiasiakirjat, mukaan luettuina mahdollisten arviointitestien tulokset, on säilytettävä vähintään heidän työsopimuksensa keston ajan.
                        11.1.11   Sisäpiiriuhkien torjumiseksi ja vaikuttamatta kuitenkaan 11.2 kohdassa lueteltuihin henkilöstön koulutuksen sisältöihin ja henkilöstön valmiuksiin asetuksen (EY) N:o 300/2008 12 ja 13 artiklassa tarkoitetun toiminnanharjoittajien turvaohjelman ja mainitun asetuksen 14 artiklassa tarkoitetun yksiköiden turvaohjelman on sisällettävä asianmukaiset sisäiset käytännöt ja niihin liittyvät toimenpiteet, joilla lisätään henkilöstön tietoisuutta turva-asioista ja edistetään turvallisuuskulttuuria.
                        11.1.12   Taustan tarkistukset, jotka on läpäisty ennen 31 päivää joulukuuta 2020, pysyvät voimassa niiden viimeiseen voimassaolopäivään saakka tai korkeintaan 30 päivään kesäkuuta 2023 saakka sen mukaan, kumpi näistä ajankohdista on aiempi.”

                        27)

                        Lisätään 11.1.2. alakohdan loppuun virke seuraavasti:
                        ”Työhönottoa edeltävien tarkastusten tekeminen lakkaa 31 päivään heinäkuuta 2019 mennessä. Työhönottoa edeltävän tarkastuksen läpäisseiden henkilöiden osalta on saatettava loppuun taustan tarkistus viimeistään 30 päivänä kesäkuuta 2020.”

                        28)

                        Korvataan 11.2.2 kohdan k alakohta seuraavasti:

                                    ”k)

                                    kyky kommunikoida selkeästi ja varmasti; ja”

                        29)

                        Lisätään 11.2.2 kohtaan l alakohta seuraavasti:

                                    ”l)

                                    vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus.”

                        30)

                        Korvataan 11.2.3.2 kohdan b alakohta seuraavasti:

                                    ”b)

                                    tieto asiaankuuluvista oikeudellisista vaatimuksista sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus;”

                        31)

                        Korvataan 11.2.3.3 kohdan b alakohta seuraavasti:

                                    ”b)

                                    tieto asiaankuuluvista oikeudellisista vaatimuksista sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus;”

                        32)

                        Korvataan 11.2.3.6 kohdan a alakohta seuraavasti:

                                    ”a)

                                    tietämys ilma-alusten turvaetsintöjä koskevista oikeudellisista vaatimuksista sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus;”

                        33)

                        Korvataan 11.2.3.7 kohdan a alakohta seuraavasti:

                                    ”a)

                                    tieto siitä, kuinka ilma-alus suojataan ja estetään luvaton pääsy siihen, sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus.”

                        34)

                        Korvataan 11.2.3.8 kohdan b alakohta seuraavasti:

                                    ”b)

                                    tieto asiaankuuluvista oikeudellisista vaatimuksista sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus.”

                        35)

                        Korvataan 11.2.3.9 kohdan b alakohta seuraavasti:

                                    ”b)

                                    tieto asiaankuuluvista oikeudellisista vaatimuksista sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus.”

                        36)

                        Korvataan 11.2.3.10 kohdan b alakohta seuraavasti:

                                    ”b)

                                    tieto asiaankuuluvista oikeudellisista vaatimuksista sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus.”

                        37)

                        Korvataan 11.2.6.2 kohdan b alakohta seuraavasti:

                                    ”b)

                                    tieto asiaankuuluvista oikeudellisista vaatimuksista sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus.”

                        38)

                        Korvataan 11.2.7 kohdan b alakohta seuraavasti:

                                    ”b)

                                    tieto asiaankuuluvista oikeudellisista vaatimuksista sekä vankan ja kestävän turvallisuuskulttuurin luomista työpaikalla ja ilmailun alalla edistävien seikkojen tuntemus, mukaan lukien muun muassa sisäpiiriuhkien ja radikalisoitumisen tuntemus.”

                        39)

                        Korvataan 11.3.1 kohdan b alakohta seuraavasti:

                                    ”b)

                                    läpivalaisulaitteita tai räjähdysaineilmaisimia käyttävien henkilöiden osalta uudelleensertifiointi vähintään kolmen vuoden välein; ja”

                        40)

                        Korvataan 11.3.2 kohta seuraavasti:

                                    ”11.3.2

                                    Läpivalaisulaitteita tai räjähdysaineilmaisimia käyttävien henkilöiden on ensimmäisessä sertifiointi- tai hyväksymisprosessissa läpäistävä standardoitu kuvantulkintakoe.”

                        41)

                        Korvataan 11.3.3 kohta seuraavasti:

                                    ”11.3.3

                                    Läpivalaisulaitteita tai räjähdysaineilmaisimia käyttävien henkilöiden uudelleensertifiointi- tai uudelleenhyväksymisprosessiin on sisällyttävä sekä standardoitu kuvantulkintakoe että suoritustason arviointi.”

                        42)

                        Poistetaan 11.4.1 kohdasta kappale seuraavasti:
                        ”Kokeen tulokset on annettava henkilölle ja kirjattava, ja ne voidaan ottaa huomioon uudelleensertifiointi- tai uudelleenhyväksyntäprosessissa.”

                        43)

                        Korvataan 11.4.2 kohta seuraavasti:

                                    ”11.4.2

                                    Yksittäisten turvatarkastajien suorituskyvyn arviointi on suoritettava kunkin 6 kuukauden jakson lopussa. Arvioinnin tulokset

                                                a)

                                                on annettava henkilölle ja kirjattava;

                                                b)

                                                on otettava huomioon puutteiden havaitsemiseksi ja tulevan koulutuksen ja testauksen mukauttamiseksi siten, että nämä puutteet voidaan korjata; ja

                                                c)

                                                voidaan ottaa huomioon uudelleensertifiointi- tai uudelleenhyväksyntäprosessissa.”

                        44)

                        Korvataan 11.5.1 kohdan a alakohta seuraavasti:

                                    ”a)

                                    11.1.3 kohdan mukaisen laajennetun taustan tarkistuksen läpäiseminen;”

                        45)

                        Korvataan 11.6.3.5 kohdan a alakohta seuraavasti:

                                    ”a)

                                    heistä on oltava tehtynä 11.1.3 kohdan mukaisesti laajennettu taustan tarkistus;”

                        46)

                        Lisätään 11.6.5.5 kohtaan virke seuraavasti:
                        ”Jokaisella sivulla oleva parafointi voidaan korvata koko asiakirjan sähköisellä allekirjoituksella.”

                        47)

                        Lisätään 12.0.4 ja 12.0.5 kohta seuraavasti:
                        12.0.4   Kun useita erityyppisiä turvalaitteita yhdistetään, kunkin niistä on oltava määrättyjen eritelmien mukainen ja täytettävä tässä luvussa esitetyt vaatimukset sekä erikseen että yhdistettyinä.
                        12.0.5   Laitteet on sijoitettava ja asennettava ja niitä on huollettava laitteiden valmistajien vaatimusten mukaisesti.”

                        48)

                        Poistetaan 12.1.1.8 kohta.

                        49)

                        Korvataan 12.5.1.1 kohdan viimeinen virke seuraavasti:
                        ”Jos yhdistettyjä uhkakuvia hyödyntävää uhkakuvaprojisointia käytetään yhdessä sellaisten EDS-laitteiden kanssa, joita käytetään ainoastaan ruumassa kuljetettavien matkatavaroiden turvatarkastuksiin, b kohdan vaatimusta sovelletaan vasta 1 päivästä syyskuuta 2020.”

                        50)

                        Lisätään 12.11.2.3 kohta seuraavasti:

                                    ”12.11.2.3

                                    Standardia 2.1 sovelletaan 1 päivästä tammikuuta 2021 alkaen asennettaviin turvaskannereihin.”

                        51)

                        Korvataan 12.12 kohta seuraavasti:
                        ”12.12   KENKÄSKANNERIT
                        12.12.1   Yleiset periaatteet

                        12.12.1.1   Kenkien metallinilmaisimen on kyettävä havaitsemaan ja ilmaisemaan hälytyksellä vähintään määrätyt metalliesineet sekä yksittäin että yhdessä.
                        12.12.1.2   Kengissä olevien räjähteiden ilmaisimen on kyettävä havaitsemaan ja ilmaisemaan hälytyksellä vähintään määrätyt räjähteet.
                        12.12.1.3   Kenkien metallinilmaisimen ja kengissä olevien räjähteiden ilmaisimen on havaittava metalliesine tai räjähde sen sijainnista ja suunnasta riippumatta.
                        12.12.1.4   Kenkien metallinilmaisin ja kengissä olevien räjähteiden ilmaisin on asetettava kiinteälle alustalle.
                        12.12.1.5   Kenkien metallinilmaisimessa ja kengissä olevien räjähteiden ilmaisimessa on oltava näkyvä ilmaisin, joka osoittaa laitteen olevan toiminnassa.
                        12.12.1.6   Kenkien metallinilmaisimen ja kengissä olevien räjähteiden ilmaisinten herkkyysasetusten muuttaminen on suojattava niin, että sen voivat tehdä ainoastaan valtuutetut henkilöt.
                        12.12.1.7   Kenkien metallinilmaisimen on annettava ainakin näkyvä hälytys ja kuuluva hälytys, kun se havaitsee 12.12.1.1 kohdassa tarkoitettuja metalliesineitä. Molemmat hälytykset on voitava havaita yhden metrin säteellä.
                        12.12.1.8   Kengissä olevien räjähteiden ilmaisimen on annettava ainakin näkyvä hälytys ja kuuluva hälytys, kun se havaitsee 12.12.1.2 kohdassa tarkoitettuja räjähteitä. Molemmat hälytykset on voitava havaita yhden metrin säteellä.
                        12.12.2   Kenkien metallinilmaisimia koskevat standardit

                        12.12.2.1   Kenkien metallinilmaisimille on kaksi standardia. Näitä standardeja koskevat yksityiskohtaiset vaatimukset esitetään komission täytäntöönpanopäätöksessä C(2015) 8005.
                        12.12.2.2   Yksinomaan muiden henkilöiden kuin matkustajien turvatarkastamiseen käytettävien kenkien metallinilmaisinten on oltava vähintään standardin 1 mukaisia.
                        12.12.2.3   Matkustajien turvatarkastamiseen käytettävien kenkien metallinilmaisinten on oltava standardin 2 mukaisia.
                        12.12.2.4   Kenkien metallinilmaisinten avulla on voitava selvittää metallinilmaisinportin antamien hälytysten syyt vähintään 35 cm sen pinnan yläpuolelle ulottuvalla alueella, jolla kenkä on.
                        12.12.3   Kengissä olevien räjähteiden ilmaisimia (SED) koskeva standardi

                        12.12.3.1   Tätä standardia koskevat yksityiskohtaiset vaatimukset esitetään komission täytäntöönpanopäätöksessä C(2015) 8005.”

                        52)

                        Lisätään 12.14 kohta seuraavasti:
                        ”12.14   RÄJÄHTÄVIEN KAASUJEN ILMAISIMET (EVD)
                        12.14.1   Räjähtävien kaasujen ilmaisimia koskevat standardit

                        12.14.1.1   Ruumassa kuljetettavien matkatavaroiden tai rahdin turvatarkastamiseen käytettävien räjähtävien kaasujen ilmaisinten on oltava vähintään standardin 1 mukaisia.
                        12.14.1.2   Henkilöiden tai käsimatkatavaroiden turvatarkastamiseen käytettävien räjähtävien kaasujen ilmaisinten on oltava vähintään standardin 3 mukaisia.
                        12.14.1.3   Näitä standardeja koskevat yksityiskohtaiset vaatimukset esitetään komission täytäntöönpanopäätöksessä C(2015) 8005.”

               (*1)  Komission asetus (EU) N:o 1254/2009, annettu 18 päivänä joulukuuta 2009, perusteista, joilla jäsenvaltiot saavat poiketa siviili-ilmailun turvaamista koskevista yhteisistä perusvaatimuksista ja ottaa käyttöön vaihtoehtoisia turvatoimenpiteitä (EUVL L 338, 19.12.2009, s. 17).”

               (*2)  Euroopan parlamentin ja neuvoston direktiivi (EU) 2016/681, annettu 27 päivänä huhtikuuta 2016, matkustajarekisteritietojen (PNR) käytöstä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten (EUVL L 119, 4.5.2016, s. 132).

               (*3)  Euroopan parlamentin ja neuvoston direktiivi (EU) 2017/541, annettu 15 päivänä maaliskuuta 2017, terrorismin torjumisesta sekä neuvoston puitepäätöksen 2002/475/YOS korvaamisesta sekä neuvoston päätöksen 2005/671/YOS muuttamisesta (EUVL L 88, 31.3.2017, s. 6).””